Nica Mario Costin, elev violonist și membru Acatincăi Team

De această dată, am ales să vă scriu despre Mario, un elev deosebit de talentat și muncitor, care a început studiul viorii la clasa mea de instrument de la Colegiul Național de Muzică George Enescu în anul 2017. Acesta este actualmente elev în clasa a VII–a, iar parcursul său profesional a fost presărat an de an cu succese, confirmând de fiecare dată că este unul dintre violoniștii de valoare ai Colegiului. În calitate de profesor care îl îndrumă pas cu pas din punct de vedere instrumental – tehnic și interpretativ, nu pot spune decât că sunt mândră de toate realizările lui și de ceea ce construim împreună în acest domeniu vocațional.

Consider că nu există o mulțumire mai mare pentru un profesor, decât aceea de a vedea cum elevul său evoluează și imprimă amprenta personalității sale artistice asupra repertoriului instrumental abordat, asimilându-l și simțindu-l ca și cum face parte din ființa lui. Am primit de foarte multe ori aprecieri pentru modul în care acest copil talentat a interpretat lucrări muzicale complexe și de mare rafinament, iar expresia cel mai des auzită a fost Doamne…parcă muzica însăși curge prin el…. Iar aceasta spune totul despre el… Mario a știut dintotdeauna că își dorește să fie unul dintre cei mai buni violoniști din țară. Pentru el, nu au existat momente de cumpănă sau momente în care ar fi preferat să aibă alte activități specifice copiilor de vârsta lui.

Studiul viorii a fost o alegere asumată de la bun început, căreia i-a dedicat cea mai mare parte a timpului extrașcolar și implicit, a copilăriei. De multe ori, m-am întrebat cum poate fi un copil de 6 ani…de 10 ani…de 13 ani (vârsta actuală a lui Mario) atât de determinat să studieze până când totul iese perfect? Cum poate uita de mirajul terenului de fotbal, de jocurile copilăriei, de ora de masă, ora de somn și de multe altele? Răspunsul se regăsește în pasiunea pe care o pune în fiecare minut de studiu, în admirația profesională pe care o are pentru mine și doamna profesor de corepetiție, Anta AgavriloaeBarbu, care suntem mentorii lui și în atmosfera caldă și deopotrivă axată pe performanță de la clasa de instrument. Iar acum, dragi cititori, vă voi povesti câteva lucruri despre clasa mea și modul în care copiii se raportează la ea. Cu mulți ani în urmă, am realizat că îmi doream sa am ceva mai mult decât o clasă de elevi care nu se cunosc bine între ei și a căror interacțiune se rezumă la o simplă formulă de salut.

Visul meu a fost acela de a crea o echipă de copii pe care să-i educ în spiritul unei mentalități sănătoase, de învingători, ai cărei membri se susțin reciproc, se bucură pentru rezultatele colegilor și își doresc să progreseze împreună. Așa a luat naștere AcatincăiTeam, ai cărei membri sunt uniți de prietenie, de atmosfera caldă din clasă și de pasiunea pentru muzică. De-a lungul anilor, am format un climat educațional în care primează excelența, profesionalismul, empatia, calmul, răbdarea și dezvoltarea personală.

Copiii știu că forța echipei constă în principii și idealuri comune și că vor fi susținuți indiferent de provocările pe care le pot întâlni în acest domeniu. Această echipă a devenit cunoscută în aproape toată țara prin prisma rezultatelor deosebite obținute, cum ar fi mari premii, Premiile Categoriei Vioară, participări în Galele laureaților la concursurile naționale și internaționale, premii I și II obținute la Olimpiada Națională – faza națională, sute de premii I, de Excelență și Speciale, concerte pe scena Ateneului Român, participări la emisiuni tv, zeci de recitaluri, acțiuni caritabile etc.

Mario este unul dintre cei mai vechi și implicați membri ai AcatincăiTeam, fiind un model demn de urmat pentru colegii lui mai mici. Printre rezultatele deosebite obținute de acesta în ultimii ani, se numără: premiul I la Concursul internațional de interpretare instrumentală Tinere Talente, ediția a XIX-a (2020), premiul II la Olimpiada de interpretare instrumentală a claselor III-VIII (ulterior V-VIII), faza pe București (2022, 2024), premiul I de excelență la Concursul internațional de interpretare Scherzo, edițiile a IV-a și a V-a (2023, 2024), premiul I de Excelență și al Categoriei claselor V-VIII la Concursul internațional de interpretare Magia colindelor, edițiile a IX-a, a X-a și a XI-a (2021, 2022, 2023), premiul I de Excelență la Concursul internațional de interpretare Mărțișoare muzicale și al Categoriei claselor V-VIII ex aequo edițiile a I-a și a III-a (2022, 2024),

premiul I de Excelență la Concursul internațional de interpretare Talente împlinite ediția a XIII-a și premiul Categoriei claselor V-VIII ex aequo (2022, 2023), premiul I la Concursul național de interpretare Marele Premiu al Palatului copiilor, edițiile a XXV-a și a XXVI-a (2022, 2023), premiul I de Excelență la International Chamber Music&Arts Festival 4Arts edițiile a III-a și a IV-a, Câmpina (februarie 2023, noiembrie 2023), premiul I la Concursul internațional de interpretare muzicală S.E. Aphrodite Voice, Cipru (2023, 2024), premiile I și II la Concursul internațional de interpretare muzicală MusicArte Festival&Competition, Italia (2023, 2024), premiul I de Excelență la Concursul internațional de interpretare Appassionato edițiile a I-a și a II-a (iunie, decembrie 2023), premiul I la Concursul regional de interpretare muzicală Iannis Xenakis, Brăila (2024).

Violonistul a susținut numeroase recitaluri, precum cel de muzică clasică Open Stage la Casa memorială Dinu Lipatti din București (2022), recitaluri la Biblioteca Metropolitană din București în cadrul Stagiunii valorilor (2023), recital în cadrul Festivalului de muzică românească HopȘa (2024), invitat în emisiunea tv Portrete și portative a postului de televiziune Speranța TV, etc. Talentul este darul lui Dumnezeu pentru tine. Ceea ce faci cu el este darul tău pentru Dumnezeu – Leo Buscaglia. Profesor coordonator al Catedrei de vioară de la Colegiul Național de Muzică George Enescu din București, profesor metodist ISMB, Alexandra Acatincăi

Alexandra Acatincăi

Contents